Ma vas vir moord op peuterArgieffoto ŉ 40-jarige vrou is Woensdag in Limpopo in hegtenis geneem in verband met die moord op haar tweejarige seuntjie. Kol. Moatshe Ngoepe, polisiewoordvoerder, het gesê die voorval het omstreeks 02:00 in die Lwamondo-nedersetting in Vuwani plaasgevind. “Die ma het na bewering saam met haar drie kinders in haar kamer geslaap. ŉ Familielid het in die vroeë oggendure wakker geword nadat sy bloedstollende gille gehoor het. Die familielid het gaan ondersoek instel en op die vrou afgekom waar sy by die ingang van die huis langs haar kind se liggaam gesit het,” het Ngoepe gesê. Die polisie is ontbied en het spoedig gereageer. “Die polisie het met ŉ voorlopige ondersoek begin wat tot die ma se inhegtenisneming gelei het. Die motief vir die moord is nie bekend nie en word ondersoek. Die oorsaak van die kind se dood is ook nog nie bekend nie. ŉ Nadoodse ondersoek sal gedoen word om dit vas te stel.” Die vrou moet eersdaags in die Vuwani-landdroshof verskyn op aanklag van moord. Die polisie het ŉ beroep op die gemeenskap gedoen om met plaaslike kundiges in verbinding te tree in verband met enige maatskaplike probleme, eerder as om hulle tot geweld te wend.